# J E G Y Z Ő K Ö N Y V

**Készült:** Iszkaszentgyörgy Községi Önkormányzat Képviselő-testületének **2015. december 16-án** megtartott **közmeghallgatásáról**.

**Az ülés helye:** Községháza (Iszkaszentgyörgy, Kossuth tér 1.) I. emeleti tanácskozóterme

**Jelen vannak:**

**Gáll Attila polgármester**

**Ampli Ferenc alpolgármester**

**Kadlecsik Gabriella képviselő**

**Validuda Ferenc képviselő**

**Tanácskozási joggal: Kovács Edit jegyző**

**Távol maradt: Szonn Ibolya képviselő**

**Pallag Róbert képviselő**

**Tóth Károly képviselő**

**A lakosság részéről megjelent 7 fő**

**Gáll Attila polgármester**

Köszönti a megjelenteket. Megállapítja, hogy a Képviselő-testület határozatképes, a megválasztott 7 képviselőből 4 fő jelen van. Szonn Ibolya jelezte, hogy nem tud részt venni a közmeghallgatáson, Pallag Róbert és Tóth Károly később fognak érkezni. Elmondja, hogy a közmeghallgatás első részében beszámol az idei évben történt főbb eseményekről, ezt követően a lakosság részéről megjelentek tehetik fel kérdéseiket. Amennyiben valamely kérdést nem tudnak a képviselők megválaszolni, úgy 15 napon belül írásban adnak választ.

**Pallag Róbert és Tóth Károly megérkezett, a Képviselő-testület kibővült 6 főre.**

**Gáll Attila polgármester**

Megkezdi beszámolóját az év fontosabb eseményeiről:

1. **Óvodabővítés:** Az óvodában történt ellenőrzések során kiderült, hogy a gyermeklétszám nagyságához nem megfelelő a csoportszobák mérete, egy gyermekre az előírtnál kevesebb m2 jut. Ráadásul a demográfiai adatok szerint az óvodás korú gyermekek száma növekvő tendenciát mutat. Ezek tették szükségessé, hogy az önkormányzat egy új csoportszoba megépítéséről döntsön. Az új épületszárny megépült, jelenleg a műszaki átvételi eljárás zajlik. Az átadó ünnepségre a tervek szerint 2016. január 22-én a Finnugor Kulturális Főváros 2016. év rendezvényeként kerül sor.
2. **Önkormányzati Hivatal – személyi változások:** Beszámolt arról, hogy a 2015. évben milyen személyi változások történtek a hivatalban és hogy ez a nagyfokú fluktuáció milyen kihívást jelentett az Önkormányzatnak.

Mindkét feladatot sikerrel vette az Önkormányzat: nyert az óvodai kapacitásfejlesztő pályázaton 30 millió Ft-ot az Önkormányzat és a Hivatali munka stabil, kiegyensúlyozott, naprakész.

1. **Eredmények:** 
   * Iszkaszentgyörgy megkapta az Emberi Erőforrások Minisztériumától a **„Virágos Magyarországért”** elismerő díját.
   * **„Kerékpáros barát település 2015”** elismerés. Ennek kapcsán megjegyezte, hogy a megyei TOP tervek között szerepel az Iszkaszentgyörgy – Mór közötti kerékpárút megépítése.
   * **Falumegújítási díj 2016.** – ezt a pályázati lehetőséget csak a legfelkészültebb települések adják be. Iszkaszentgyörgy benyújtotta pályázatát, eredmény a közeljövőben várható.
   * **Finnugor Kulturális Főváros 2016** címet Veszprémmel közösen nyerte el a település. Az ezzel kapcsolatos rendezvények a 2016-os év egészét felölelik. Ezek a rendezvények felhívják a figyelmet az Amadé-Bajzáth-Pappenheim kastélyra, mely részt vesz a kastély felújítási programban. A Nemzeti Kastély Programban az elsők között vehet részt az Iszkaszentgyörgyi kastély. A felújítás által a község új munkalehetőségekhez juthat.
   * Örömmel értesít arról, hogy az **Iszkaszentgyörgyi Polgárőr** **Egyesület** pályázati pénzből vett új **autót**.
   * Szintén pályázat útján vett az önkormányzat egy **új tanyagondnoki** **kisbuszt**.
   * A **vis maior** pályázatból 11,2 millió forintot nyert a település utak helyreállítására.

Kifejezi reményét, hogy az elkövetkező évben ugyanilyen sikerekről számolhat majd be. Megköszöni a figyelmet, és megkéri a megjelenteket, akinek kérdése, gondja van, mondja el.

**Wurst Ferenc, Kossuth L. u. 7. szám alatti polgár**

Panaszolja, hogy az IKSZT-t gyakran nyitvatartási időben is zárva találja és a falugazdászt sem lehet a megjelölt fogadási időben utolérni. Kérdése az, hogy a kommunális adó mit tartalmaz, a befizetett összegből mit kell az önkormányzatnak a lakosok felé szolgáltatni.

**Kadlecsik Gabriella képviselő**

Elmondja, hogy valóban előfordult néha, hogy a nyitvatartási időben kellett képzésen vagy valamilyen megbeszélésen részt vennie, de most mindig van, aki helyettesítse, így ez a probléma már megoldódott.

**Gáll Attila polgármester**

A falugazdász ügyfélfogadási rendjébe az önkormányzatnak nincs beleszólása, csak továbbítani tudjuk az információt, amennyiben a félfogadás valami miatt elmarad.

A kommunális adó nem tartalmaz semmilyen kötött szolgáltatást, de a bevételt a polgárok életének könnyítésére költi az Önkormányzat. Mivel az állami normatívák nem fedezik az intézmények fenntartását, azok költségeinek pótlására, illetve egészségügyi szolgáltatásokra – fizikoterápia, reumatológiai szakrendelés, gyermek szakorvosi ellátás, fogorvosi rendelő felszerelése, labor vizsgálatok helyben történő elvégzése – fordítja az önkormányzat.

**Wurst Ferenc, Kossuth L. u. 7. szám alatti polgár**

Szeretné tudni, hogy a Kossuth utcában mikor készíttet vízelvezető árkot az önkormányzat. Nagy problémát jelent, hogy az esővíz befolyik az udvarokba.

**Gáll Attila polgármester**

Véleménye szerint az árkok karbantartása az ott lakók feladata.

**Vurst Ferenc Kossuth L. u. 7.**

1999 óta él Iszkaszentgyörgyön. Az utcában nem volt árok és azóta sem volt az utcában semmilyen fejlesztés.

**Validuda Ferenc képviselő**

Születése óta él Iszkaszentgyörgyön és tudja, hogy a Kossuth utcában nem volt soha árok. Az utca keskeny, egy árok kiépítése a közlekedésben okozna problémát.

**Gáll Attila polgármester**

Türelmet kér a probléma megoldásához, amennyiben a település nem tud útfelújítási pályázatból megoldást találni, akkor egy kisebb beruházással saját erőből vízelterelőt épít. Lehetőségként felmerülhet, hogy a Székesfehérvárról Kincsesbánya felé vezető kerékpárút nyomvonalának kiépítésénél becsatlakoztassák a Kossuth utcát, így mód nyílna a vízelvezető megépítésére.

**Simon József, Kossuth L. u. polgár**

Szeretné tudni, van-e az önkormányzatnak terve arra vonatkozóan, hogy telkeket alakítson ki a meglévő utcák végén.

**Gáll Attila polgármester**

A lakosoknak van lehetősége arra, hogy a telkét megossza és eladja. Át kell gondolni, mert nem kis költséggel jár. Az önkormányzat nem kezdeményez ilyen megosztást, hiszen magánterületről van szó.

**Asboth Lajos Rákóczi F. utca 52. szám alatti polgár, Iszkaszentgyörgyi Polgárőr Egyesület elnöke**

Mint a polgárőrség tagja, ellenőrző körútjaikon látják, hogy a katolikus temető előtti részen egyre több szemét gyűlik. Mit szándékozik tenni ez ellen az önkormányzat?

**Gáll Attila polgármester**

Megkérte az ISZKOM Kft-t, hogy tisztítsák meg a területet. A jövőre nézve meg fog oldódni a probléma, hiszen törvényi előírás, hogy a temetők be legyenek kerítve. Addig kéri a polgárőrök segítségét, hogy le tudják fülelni az illegális szemétlerakókat.

**Kovács Gyula Szabadság utcai polgár**

Felhívja a figyelmet arra, hogy a Kastélypark Tanösvény útjait gondozni kellene, hiszen sok a kiránduló a faluban. Tekintettel a következő év rendezvénysorozatára, remélhetőleg még több turista fog megfordulni itt, ezért tartja fontosnak a folyamatos karbantartást. A kastélypark sétáló útjait meg kellene szélesíteni, kitisztítani az aljnövényzettől és a kidőlt fáktól.

**Gáll Attila polgármester**

Az Iszkaszentgyörgyi Természetvédő Egyesület önként vállalta a tanösvény kialakítását, rendben tartását. Reményei szerint a velencei Entz Ferenc Szakképző Iskolával és a finn OSAO-val tovább folytatódik az együttműködés a kastélypark és környékének helyreállítására és a diákok is bekapcsolódnak az ösvények kitisztításába. Aminek kezelője egyébként a kastélyparkban lévő ároktól nyugatra a VERGA Zrt.

**Szigetvári Tünde, Petőfi S. utca**

Az utcában levő beteg gyümölcsfákat ki lehet-e vágni?

**Gáll Attila polgármester**

A fakivágást tavasszal lehet megkezdeni, amikor már látható lesz, melyik fa menthetetlen. Az önkormányzat fogja elvégezni ezt a munkát.

Megkérdezi, van-e még kérdés.

Mivel további kérdés, hozzászólás nem volt, megköszönve a részvételt, az ülést bezárja.

K. m. f.

Gáll Attila Kovács Edit

polgármester jegyző